《和权都事相期未至韵》
明代·唐桂芳

生平厌萍逢，老来味姜桂。何如鸡黍期，好客千里至。

微风断且吹，缺月吐复翳。有儿幸守家，力学废一篑。

誓当归田园，尘鞅暂息税。抱琴知音稀，感慨不尽意。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。